CELEX: 32010D0170
Language: ro
Date: 2010-03-19 00:00:00
Title: 2010/170/: Decizia Comisiei din 19 martie 2010 de retragere a referinței la standardul EN 353-1:2002 Echipament individual de protecție împotriva căderilor de la înălțime – Partea 1: Opritori de cădere ghidați cu suport de ancorare rigid , în conformitate cu Directiva 89/686/CEE a Consiliului [notificată cu numărul C(2010) 1619] (Text cu relevanță pentru SEE)

23.3.2010   
            
            
               RO
            
            
               Jurnalul Oficial al Uniunii Europene
            
            
               L 75/27
            
         DECIZIA COMISIEI
   din 19 martie 2010
   de retragere a referinței la standardul EN 353-1:2002 „Echipament individual de protecție împotriva căderilor de la înălțime – Partea 1: Opritori de cădere ghidați cu suport de ancorare rigid”, în conformitate cu Directiva 89/686/CEE a Consiliului
   [notificată cu numărul C(2010) 1619]
   (Text cu relevanță pentru SEE)
   (2010/170/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/686/CEE a Consiliului din 21 decembrie 1989 privind apropierea legislațiilor statelor membre referitoare la echipamentul individual de protecție (1), în special articolul 6 alineatul (1),
   având în vedere avizul comitetului permanent constituit prin articolul 5 din Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice și al normelor privind serviciile societății informaționale (2),
   întrucât:
   
               (1)
            
            
               Standardul european EN 353-1:2002 „Echipament individual de protecție împotriva căderilor de la înălțime – Partea 1: Opritori de cădere ghidați cu suport de ancorare rigid” a fost adoptat de către Comitetul European de Standardizare (CEN) la 12 martie 2002. Referința standardului a fost publicată pentru prima oară în Jurnalul Oficial al Uniunii Europene la 28 august 2003 (3).
            
         
               (2)
            
            
               Regatul Unit a depus o obiecție formală cu privire la standardul EN 353-1:2002.
            
         
               (3)
            
            
               În ceea ce privește clauza 4.7 din EN 353-1:2002, Regatul Unit consideră că specificațiile referitoare la instrucțiunile pentru utilizatori nu îndeplinesc cerințele stabilite în secțiunea 1.4 literele (a) și (b) din anexa II la directivă.
            
         
               (4)
            
            
               În ceea ce privește clauza 5 din standardul EN 353-1:2002, Regatul Unit consideră că metoda de încercare prevăzută nu testează condiții de cădere care pot fi prevăzute în mod rezonabil, precum o „cădere în spate” sau o „cădere laterală”, ceea ce conduce la un risc important de eșec al dispozitivului. În consecință, Regatul Unit consideră că standardul nu îndeplinește cerințele stabilite în secțiunile 1.1.1 și 3.1.2.2 din anexa II la directivă.
            
         
               (5)
            
            
               În urma examinării standardului EN 353-1:2002, Comisia a stabilit că standardul nu îndeplinește în totalitate cerințele de bază de sănătate și securitate stabilite în secțiunile 1.1.1, 1.4 și 3.1.2.2 din anexa II la Directiva 89/686/CEE.
            
         
               (6)
            
            
               Prin urmare, referința standardului EN 353-1:2002 ar trebui să fie retrasă de pe lista standardelor armonizate din Jurnalul Oficial al Uniunii Europene, având drept rezultat faptul că respectarea standardelor naționale relevante care transpun standardul armonizat EN 353-1:2002 nu mai conferă prezumția de conformitate cerințelor de bază ale Directivei 89/686/CEE,
            
         ADOPTĂ PREZENTA DECIZIE:
   Articolul 1
   Referința standardului EN 353-1:2002 „Echipament individual de protecție împotriva căderilor de la înălțime – Partea 1: Opritori de cădere ghidați cu suport de ancorare rigid” se retrage de pe lista standardelor armonizate publicate în Jurnalul Oficial al Uniunii Europene.
   Articolul 2
   Prezenta decizie se adresează statelor membre.
   
      Adoptată la Bruxelles, 19 martie 2010.
      
         
            Pentru Comisie
         
         Antonio TAJANI
         
            Vicepreședinte
         
      
   
   
      (1)  JO L 399, 30.12.1989, p. 18.
   
      (2)  JO L 204, 21.7.1998, p. 37.
   
      (3)  JO C 203, 28.8.2003, p. 10.